-Չեմ կարող ասել, թե հայ-վրացական հարաբերություններն այս փուլում շատ բարձր մակարդակի վրա են: Չնայած երկու պետություններն էլ ունեն ռեալ հնարավորություններ, որպեսզի իրենց համագործակցությունը լինի բարձր մակարդակի վրա: Մանավանդ երկու կողմերի միջև չկան այնպիսի կնճռոտ հարցեր, որոնք անհնար լինի լուծել: Հայ-վրացական հարաբերություններում պոտենցիալը այնքան շատ է, որ համագործակցության մակարդակը և հնարավորութունները ընդհանրապես չեն համապատասխանում իրար: Հայ-վրացական հարաբերությունների ոչ պատշաճ մակարդակն ունի սուբյեկտիվ և օբյեկտիվ պատճառներ: Օբյեկտիվ պատճառներից մեկն այն է, որ Հայաստանն ու Վրաստանն արտաքին տնտեսական հարաբերություններում տարբեր կողմնորոշումներ ունեն. մենք ձգտում ենք դեպի Եվրասիական միություն, իսկ Վրաստանը՝ դեպի Արևմուտք: Սա կարող է որոշակի խոչընդոտներ առաջացնել տնտեսական համագործակցության հարցերում: Իսկ ահա սուբյեկտիվ պատճառներից մեկն այն է, որ 2 երկրների ղեկավարությունները կարծես թե չեն ուզում համապատասխան կամք դրսևորել, որպեսզի հայ-վրացական հարաբերությունները զարգանան: